Document ID: /roh_data/filtered/fineweb-2-filterrobots_roh.jsonl.gz/21848

Seunter ch'il pievel ha elegì ils 8 da november Trump indirectamain sco nov president ha votà uss il gremi dals electurs. Cun gronda maioritad han els elegì Donald Trump. Il resultat duai vegnir communitgà uffizialmain ils 6 da schaner en il congress american. Ils 20 da schaner vegn Trump saramentà sco 45avel president dals Stadis Unids da l'America.
Teoreticamain fiss stada pussaivla ina decisiun cunter Trump. Lura avessen gist 37 electurs stuì votar cunter il resultat da lur stadi federativ. I fiss stà unic en l'istorgia americana.
En blers stadis è la votaziun dals electurs stada accumpagnada da protests anti Trump.
RR novitads 23:00